पहली बार मैंने उसे एक शादी में देखा था। चहचहाती, खुशी से लबरेज़। उसके व्यक्तित्व में सबसे खूबसूरत उसकी खिलखिलाहट थी। झरने का मधुर संगीत, नदी की कलकल, चिड़ियों सी चहचहाट खूबसूरत हंसी के लिए आज तक जितनी भी उपमाएं मैंने किताबों में पढ़ी थी उसे देख कर लगा कि वह सब उसके लिए ही लिखी गयी थी। बड़े, बूढ़े, बच्चों सब के साथ घुल मिल जाती। शादी में दूल्हे के पक्ष वाले लोग दहेज के लिए लेकर खींचातानी कर रहे थे। जाह्नवी आई और कोने में दूल्हे को ले जाकर उसने दूल्हे से कुछ कहा। दूल्हे के तरफ के सभी लोग मंडप में आकर शांति से बैठ गए। शादी के बाद मैंने उससे पूछा तो जिंदगी हंसने लगी और कहा कुछ खास नहीं बस इतना कहा मैंने कि मैं पत्रकार हूं अगर आज तुम लोगों ने दहेज़ के लिए ज्यादा नौटंकी की तो कल ये खबर मैं मिर्च मसाला लगाकर सबके घर पहुंचा दूंगी। फिर सोच लो शायद ही कोई लड़की वाला तुम्हारे दरवाज़े पर आये।